ـــــ ئۇستاز، كەلسىلە سىلىنى    يۈدۈپ تاغدىن چۈشۈرەي، ئۇستازنىڭ تاغ يولىدا يۈرۈشى ماڭا يەتمەيدۇ! ـــــ دېدى جاۋ گاۋ ئالقانلىرىنى جۈپلەپ ئۆزرە بىلدۈرۈپ. لى سى بىر نېمە دەپ بولغىچە جاۋ گاۋ ئۇنى لىككىدە ھاپاش قىلىپ مەزمۇت دەسسەپ تاغدىن چۈشتى. جاۋ گاۋ لى سىنى يۈدۈۋالغاچقا، ئىلگىرى ماڭغانلارنىڭ ئىزىنى دەسسەپ يۈرۈپ تاغدىن چۈشتى. ئەگرى-بۈگرى تاغ يولى سەل يىراقراق بولسىمۇ ئەمما شوخا-چاتقاللىق يامزىلغا  قارىغاندا مېڭىش ئاسانراق ئىدى، جاۋ گاۋ لى سىنى يۈدۈپ كېتىۋاتقان بولسىمۇ خۇددى تۈز يولدا كېتىۋاتقاندەك ناھايىتى تېز ماڭدى، بىرەر ئاش پىشىمى ئۆتە-ئۆتمەي ئۇ لى سىنى يۈدۈگەن پېتى تاغدىن چۈشۈپ بولدى.